รัฐบาลจัดทำบทเพลงสดุดีจอมราชาเฉลิมพระเกียรติวันเฉลิมพระชนมพรรษาสมเด็จพระเจ้าอยู่หัว
รัฐบาลจัดทำบทเพลงสดุดีจอมราชาเฉลิมพระเกียรติวันเฉลิมพระชนมพรรษาสมเด็จพระเจ้าอยู่หัว เชิญชวนชาวไทยร่วมขับร้องในพิธีจุดเทียนถวายพระพรชัยมงคลวันที่ 28 กรกฎาคมนี้

  นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า เนื่องในโอกาสวันเฉลิมพระชนมพรรษาสมเด็จพระเจ้าอยู่หัว วันที่ 28 กรกฎาคม  2561 รัฐบาลได้มอบหมายให้กระทรวงวัฒนธรรมจัดทำบทเพลงเฉลิมพระเกียรติ "สดุดีจอมราชา"  เพื่อถวายพระพรชัยมงคลเนื่องในโอกาสวันเฉลิมพระชนมพรรษาพร้อมกันทั่วประเทศในวันที่ 28 กรกฎาคม และเพื่อเฉลิมพระเกียรติในโอกาสสำคัญต่างๆ  สำหรับเนื้อหาของเพลงสะท้อนถึงพระมหากรุณาธิคุณที่ทรงปฏิบัติพระราชกรณียกิจเพื่อประโยชน์สุขแห่งอาณาประชาราษฎร์  ทั้งยังมีพระราชประสงค์ที่จะสนองพระราชปณิธานของพระบาทสมเด็จพระปรมินทรมหาภูมิพลอดุลยเดช บรมนาถบพิตร มีพระราชดำริให้ดำเนินโครงการจิตอาสา เราทำความดีด้วยหัวใจ และให้ชาวไทยยึดหลักคุณธรรมวินัย ซื่อสัตย์ สุจริต และจิตอาสา เพื่อความเจริญก้าวหน้าของประเทศชาติ เรียบเรียงประสานเสียงโดยนายวิรัช อยู่ถาวร ศิลปินแห่งชาติ  ประพันธ์คำร้อง โดยนายวิเชียร ตันติพิมลพันธ์ พร้อมเชิญชวนประชาชนร่วมแสดงพลังแห่งความจงรักภักดีขับร้องบทเพลงในพิธีจุดเทียนถวายพระพรชัยมงคลในโอกาสสำคัญพร้อมกันทั่วประเทศ

 นอกจากนี้ กระทรวงวัฒนธรรม ยังร่วมกับคณะสงฆ์และองค์กรเครือข่ายทางพระพุทธศาสนาจัดงานสัปดาห์ส่งเสริมพระพุทธศาสนา เนื่องในเทศกาลอาสาฬหบูชาและเข้าพรรษาเฉลิมพระเกียรติ ระหว่างวันที่ 22-28 กรกฎาคม  มีพิธีเจริญพระพุทธมนต์สมโภชพระบรมธาตุเจดีย์ จัดริ้วขบวนอัญเชิญพระบรมสารีริกธาตุ 11 ขบวน  พิธีเจริญพระพุทธมนต์หล่อเทียนพรรษาโบราณ จำนวน 10 ต้น  พิธีเจริญนวัคคหายุสมธัมม์ พิธีปล่อยขบวนรถ แห่เทียนพรรษาโบราณ เพื่อถวายพระอารามหลวง 10 วัด พิธีมหามงคล 5 ศาสนา ถวายพระพรชัยมงคล